Dôvodová správa
A. Všeobecná časť
Ministerstvo dopravy a výstavby Slovenskej republiky predkladá návrh Zmluvy medzi Slovenskou republikou a Mongolskom o medzinárodnej cestnej doprave (ďalej len „návrh zmluvy“).  
Zmluva je podľa článku 7 ods. 5 Ústavy Slovenskej republiky medzinárodnou dvojstrannou zmluvou, ktorá priamo zakladá práva alebo povinnosti fyzickým osobám alebo právnickým osobám. Zmluva má prednosť pred zákonmi Slovenskej republiky a na jej vykonávanie nie je potrebné prijať, meniť alebo rušiť žiadne vnútroštátne právne predpisy.  Podľa čl. 7 ods. 4 Ústavy Slovenskej republiky sa pred ratifikáciou zmluvy vyžaduje súhlas Národnej rady Slovenskej republiky. 
Uznesením vlády SR č. 144 z 11. apríla 2018 k Správe o vykonaní medzinárodných zmlúv bola ministrom uložená úloha B.1. zohľadniť teritoriálne a vecné priority na uzatváranie medzinárodných zmlúv na obdobie 2018 - 2019 pri iniciovaní, rokovaní a dojednávaní medzinárodných zmlúv. Jednou z priorít Správy o vykonaní medzinárodných zmlúv vo vzťahu k Mongolsku bolo otvorenie expertných rokovaní na uzavretie zmluvy o medzinárodnej cestnej osobnej a nákladnej doprave. Na základe tejto úlohy bol pripravený návrh zmluvy. Zároveň v súlade s uznesením vlády SR č. 255 zo 6. apríla 2022 predkladáme návrh zmluvy do legislatívneho procesu.  
Predkladaný návrh zmluvy je štandardnou bilaterálnou zmluvou, aké Slovenská republika uzatvára s jednotlivými štátmi v záujme podpory a rozvoja obchodnej spolupráce, ako aj v záujme uľahčenia tranzitu. Predložený návrh zmluvy je v súlade s ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii, so záväzkami prevzatými v rámci iných platných zmlúv a všeobecne uznávanými zásadami medzinárodného práva. Zmluva upravuje podmienky vykonávania osobnej a nákladnej dopravy, povinnosti dopravcov a sankcie v prípade nedodržania ustanovení zmluvy.
Návrh zmluvy je v súlade s Ústavou SR, ústavnými zákonmi SR a nálezmi Ústavného súdu SR, platným právnym poriadkom SR, medzinárodnými zmluvami a inými medzinárodnými dokumentmi, ktorými je Slovenská republika viazaná ako aj s právom Európskej únie.
Podrobnosti týkajúce sa vplyvu na rozpočet verejnej správy, podnikateľské prostredie, sociálny vplyv, životné prostredie, informatizáciu spoločnosti,  na služby verejnej správy pre občana, na manželstvo, rodičovstvo a rodinu sú uvedené v doložke vplyvov.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

B. Osobitná časť

K článku 1 
Ide o definovanie pojmov na účely zmluvy. 
K článku 2
Vymedzuje sa rozsah zmluvy, ktorá sa týka vozidiel evidovaných na území jednej zo zmluvných strán.  
K článku 3
Upravujú sa  podmienky vykonávania pravidelnej dopravy. 
K článku 4 a 5
Ustanovujú sa podmienky vykonávania prepravných služieb v autobusovej doprave medzi územiami zmluvných strán.
K článku 6 a 7
Nákladná doprava medzi územiami zmluvných strán a tranzit cez ich územia sú podmienené získaním povolenia. Zároveň sa ustanovujú prepravy, ktoré je možné vykonať bez povolenia
 K článku 8
Ustanovujú sa podmienky týkajúce sa prepravy nadrozmerných vozidiel a vozidiel prepravujúcich nebezpečný náklad. 
K článku 9
Stanovuje sa mechanizmus výmeny prepravných povolení.
K článku 10
Kabotážna preprava na území druhej zmluvnej strany je zakázaná a prepravy z územia druhej zmluvnej strany do tretej krajiny je možné vykonávať iba na základe povolenia druhej zmluvnej strany.
K článku 11
Ustanovujú sa podmienky pre vykonávanie medzinárodnej cestnej dopravy medzi zmluvnými stranami.
K článku 12 
Ustanovujú sa podmienky týkajúce sa vodiča autobusu alebo nákladného vozidla. 
K článku 13
Ustanovujú sa podmienky zriadenia zmiešanej komisie. 
K článku 14
Vymedzujú sa poplatky, ktoré hradí príslušný dopravca na území druhej zmluvnej strany. 
K článku 15 až 19
Ustanovujú sa podmienky poistenia vrátane vstupu na územie zmluvnej strany.  
K článkom 20 až 22
Upravuje sa mechanizmus prijatia opatrení v prípade porušenia zmluvy ako aj riešenie situácií, ktoré nie sú upravené touto zmluvou.  
K článku 23 a 24
Ustanovujú sa podmienky zmeny zmluvy ako aj záväzky vyplývajúce z iných medzinárodných zmlúv.
K článku 25
Vymedzujú sa podmienky nadobudnutia platnosti zmluvy, jej platnosť a podmienky vypovedania.